На основу члана 24. став 6. Закона о коришћењу обновљивих извора енергије („Службени гласник РС”, број 40/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 -УС, 44/14 и 30/18 - др закон),

Влада доноси

УРЕДБУ

О МОДЕЛУ УГОВОРА О ТРЖИШНОЈ ПРЕМИЈИ

Члан 1.

Овом уредбом ближе се прописује модел уговора о тржишној премији.

Члан 2.

Уговор о тржишној премији садржи:

1. податке о уговорним странама;
2. права и обавезе уговорних страна;
3. предмет уговора;
4. висину и податке о тржишној премији;
5. податке о могућим плаћањима овлашћеној уговорној страни уколико референтна тржишна цена прелази унапред одређену висину;
6. врсту и капацитет електране;
7. подстицајни период и рок закључења уговора;
8. разлоге за раскид уговора;
9. начин решавања спорова;
10. друге елементе утврђене чланом 3. ове уредбе.

Члан 3.

Уговор из члана 2. ове уредбе закључује се у складу са моделом уговора о тржишној премији (у даљем тексту: Модел), који је одштампан уз ову уредбу и чини њен саставни део.

Уговорне стране су дужне да уговор о тржишној премији закључе у писаној форми у складу са Моделом.

Делови Модела написани курзивом и у угластим заградама представљају обавезне смернице којима се руководе уговорне стране приликом закључења уговора о тржишној премији и у складу са њима, у зависности од конкретног случаја, уносе у уговор о тржишној премији одговарајуће податке или одредбе из Модела*.*

Уговорне стране не могу унети у уговор о тржишној премији одредбе којима се мењају, допуњују или изостављају одредбе Модела, осим ако Моделом није другачије одређено.

Изузетно од става 4. овог члана, ако се приликом закључења уговора о тржишној премији утврди да поједина питања, која не представљају битне елементе уговора, нису регулисана Моделом или је потребно да се поједине одредбе Модела измене или допуне да би се његова примена прилагодила околностима конкретног случаја, уговорне стране могу уговор о тржишној премији да измене или допуне уз сагласност министарства надлежног за послове енергетике (у даљем тексту: Министарство).

Министарство је дужно да, у року од 30 дана од дана подношења захтева за давање сагласности из става 5. овог члана, да сагласност или одбије давање сагласности.

Члан 4.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-9353/2021-1

У Београду, 25. новембра 2021. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић, с.р. |